Document ID: 32000R0337

ΚΑΝΟΝΙΣΜΟΣ (ΕΚ) αριθ. 337/2000 ΤΟΥ ΣΥΜΒΟΥΛΙΟΥ
της 14ης Φεβρουαρίου 2000
για την απαγόρευση πτήσεων και το πάγωμα κεφαλαίων και άλλων οικονομικών πόρων που αφορούν την Ταλιμπάν του Αφγανιστάν
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 60 και 301,
την κοινή θέση 1999/727/ΚΕΠΠΑ του Συμβουλίου, της 15ης Νοεμβρίου 1999, σχετικά με τα περιοριστικά μέτρα κατά των Ταλιμπάν(1),
την πρόταση της Επιτροπής,
Εκτιμώντας τα εξής:
(1) στις 15 Οκτωβρίου 1999 το Συμβούλιο Ασφαλείας των Ηνωμένων Εθνών εξέδωσε την απόφαση 1267 (1999)· στην παράγραφο 2 της εν λόγω απόφασης το Συμβούλιο Ασφαλείας ζήτησε από την ομάδα Ταλιμπάν να παραδώσει χωρίς καθυστέρηση τον Usama bin Laden στις αρχές που αναφέρονται στην εν λόγω παράγραφο·
(2) στην παράγραφο 3 της απόφασης 1267 (1999), το Συμβούλιο Ασφαλείας αποφάσισε ότι από τις 14 Νοεμβρίου 1999 θα πρέπει να επιβληθεί απαγόρευση πτήσεων και πάγωμα των κεφαλαίων και άλλων οικονομικών πόρων όπως ορίζεται στην παράγραφο 4, εκτός και αν το Συμβούλιο Ασφαλείας αποφασίσει ότι η Ταλιμπάν έχει συμμορφωθεί πλήρως με τις υποχρεώσεις που καθορίζονται στην προαναφερόμενη παράγραφο 2·
(3) τα μέτρα που καθορίζονται στην παράγραφο 4 της απόφασης 1267 (1999) εμπίπτουν στο πεδίο της συνθήκης και, κατά συνέπεια, για να αποφευχθεί κυρίως η στρέβλωση του ανταγωνισμού, η κοινοτική νομοθεσία είναι αναγκαίο να εφαρμόσει τις σχετικές αποφάσεις του Συμβουλίου Ασφαλείας όσον αφορά το έδαφος της Κοινότητας το οποίο θεωρείται ότι περιλαμβάνει, για τους σκοπούς του παρόντος κανονισμού, τα εδάφη των κρατών μελών στα οποία εφαρμόζεται η συνθήκη, υπό τους όρους που καθορίζονται στην εν λόγω συνθήκη·
(4) για να υπάρξει η μέγιστη δυνατή ασφάλεια δικαίου στο εσωτερικό της Κοινότητας, τα ονόματα και άλλα σχετικά στοιχεία που αφορούν πρόσωπα και φορείς καθώς και αεροσκάφη, όπως ορίζονται από την επιτροπή που συστήθηκε βάσει της απόφασης 1267 (1999) θα πρέπει να καταστούν δημοσίως γνωστά· θα πρέπει να καθοριστούν εντός της Κοινότητας οι κατάλληλες διαδικασίες για τον σκοπό αυτό·
(5) η απόφαση 1267 (1999) προβλέπει ορισμένες εξαιρέσεις από τους επιβαλλόμενους περιορισμούς, με την προϋπόθεση της προηγούμενης έγκρισης της εν λόγω επιτροπής·
(6) η έγκριση της εν λόγω επιτροπής θα πρέπει να λαμβάνεται μέσω των αρμόδιων εθνικών αρχών των κρατών μελών και συνεπώς οι ονομασίες και διευθύνσεις των αρχών αυτών θα πρέπει να είναι διαθέσιμες και να προσαρτηθούν στον παρόντα κανονισμό·
(7) για λόγους σκοπιμότητας, η Επιτροπή θα πρέπει να μπορεί να συμπληρώνει ή/και να τροποποιεί τα παραρτήματα βάσει σχετικών κοινοποιήσεων της ανωτέρω επιτροπής·
(8) όπου κρίνεται σκόπιμο, οι αρμόδιες αρχές των κρατών μελών πρέπει να μπορούν να εξασφαλίζουν τη συμμόρφωση προς τον παρόντα κανονισμό·
(9) οι παραβάσεις των διατάξεων του παρόντος κανονισμού θα πρέπει να τιμωρούνται και τα κράτη μέλη θα πρέπει να επιβάλλουν κατάλληλες κυρώσεις προς το σκοπό αυτό·
(10) το Συμβούλιο Ασφαλείας ζητά την εφαρμογή των μέτρων παρά την ύπαρξη οποιουδήποτε δικαιώματος που απορρέει ή υποχρέωσης που επιβάλλεται από διεθνείς συμφωνίες που έχουν υπογραφεί ή συμβάσεις που έχουν συναφθεί ή άδειες ή εγκρίσεις που έχουν χορηγηθεί πριν από την έναρξη ισχύος των σχετικών παραγράφων της απόφασης 1267 (1999)·
(11) η Επιτροπή και τα κράτη μέλη θα πρέπει να ενημερώνονται αμοιβαία για τα μέτρα που λαμβάνονται στο πλαίσιο του παρόντος κανονισμού και για κάθε άλλη σχετική πληροφορία που έχουν στη διαθεσή τους όσον αφορά τον παρόντα κανονισμό και να συνεργάζονται με την εν λόγω επιτροπή, περιλαμβανομένης της παροχής πληροφοριών σε αυτήν,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τους σκοπούς του παρόντος κανονισμού, νοούνται ως:
1. "Ταλιμπάν": αφγανική ομαδα που αυτοαποκαλείται επίσης "Ισλαμικό Εμιράτο του Αφγανιστάν"·
2. "Επιτροπή κυρώσεων Ταλιμπάν": η επιτροπή που συστήθηκε με την απόφαση 1267 (1999) του Συμβουλίου Ασφαλείας των Ηνωμένων Εθνών.
Άρθρο 2
Ο παρών κανονισμός εφαρμόζεται σε οποιαδήποτε κεφάλαια, οικονομικούς πόρους και αεροσκάφη οριζόμενα από την επιτροπή κυρώσεων Ταλιμπάν.
Τα κεφάλαια και άλλοι οικονομικοί πόροι που αναφέρονται στο πρώτο εδάφιο απαριθμούνται στο παράρτημα Ι, τα δε αεροσκάφη στό παράρτημα ΙΙ του παρόντος κανονισμού.
Άρθρο 3
1. Παγώνουν όλα τα κεφάλαια και άλλοι οικονομικοί πόροι που ορίζονται από την επιτροπή κυρώσεων Ταλιμπάν και απαριθμούνται στο παράρτημα Ι.
2. Κανένα κεφάλαιο ή άλλος οικονομικός πόρος που ορίζεται από την επιτροπή κυρώσεων Ταλιμπάν και απαριθμείται στο παράρτημα Ι δεν διατίθεται στην Ταλιμπάν ή προς όφελος αυτής ή σε οποιαδήποτε επιχείρηση, που ανήκει ή ελέγχεται, άμεσα ή έμμεσα, από την Ταλιμπάν, ή προς όφελος της επιχείρησης αυτής.
Άρθρο 4
Με την επιφύλαξη των κοινοτικών κανόνων σχετικά με το απόρρητο και των διατάξεων του άρθρου 284 της συνθήκης, οι αρμόδιες αρχές των κρατών μελών έχουν την εξουσία να απαιτούν από τράπεζες, άλλα χρηματοπιστωτικά ιδρύματα, ασφαλιστικές εταιρείες και άλλους φορείς και πρόσωπα, να παρέχουν κάθε σχετική πληροφορία αναγκαία για την διασφάλιση της εφαρμογής του παρόντος κανονισμού.
Άρθρο 5
Απαγορεύεται σε οποιοδήποτε αεροσκάφος, που ορίζεται από την επιτροπή κυρώσεων Ταλιμπάν και αναφέρεται στο παράρτημα ΙΙ, να απογειώνεται ή να προσγειώνεται στο έδαφος της Κοινότητας.
Άρθρο 6
1. Το άρθρο 3 δεν εφαρμόζεται σε κεφάλαια και άλλους οικονομικούς πόρους για τα οποία η επιτροπή κυρώσεων Ταλιμπάν έχει χορηγήσει εξαίρεση.
2. Το άρθρο 5 δεν εφαρμόζεται σε πτήσεις για τις οποίες η επιτροπή κυρώσεων Ταλιμπάν έχει χορηγήσει εξαίρεση.
3. Δεν χορηγείται καμία άλλη εξαίρεση από τα άρθρα 3 και 5 εκτός από εκείνες που αναφέρονται στις παραγράφους 1 και 2 του παρόντος άρθρου.
4. Οι εξαιρέσεις που αναφέρονται στις παραγράφους 1 και 2 χορηγούνται ανάλογα με την περίπτωση μέσω των αρμόδιων αρχών των κρατών μελών που απαριθμούνται στο παράρτημα ΙΙΙ. Οι εξαιρέσεις που χορηγεί η επιτροπή κυρώσεων Ταλιμπάν εφαρμόζονται σε όλη την Κοινότητα.
Άρθρο 7
Με την επιφύλαξη των δικαιωμάτων και υποχρεώσεων των κρατών μελών σύμφωνα με τον Καταστατικό Χάρτη των Ηνωμένων Εθνών, η Επιτροπή:
- συμπληρώνει ή/και τροποποιεί τα παραρτήματα Ι και ΙΙ βάσει των αποφάσεων του Συμβουλίου Ασφαλείας των Ηνωμένων Εθνών ή της επιτροπής κυρώσεων Ταλιμπάν,
- συμπληρώνει ή/και τροποποιεί το παράρτημα ΙΙΙ βάσει των πληροφοριών που παρέχουν οι αρμόδιες αρχές εντός της Κοινότητας,
- πραγματοποιεί όλες τις απαιτούμενες επαφές με την επιτροπή κυρώσεων Ταλιμπάν προς το σκοπό της αποτελεσματικής εφαρμογής του παρόντος κανονισμού.
Άρθρο 8
Η Επιτροπή και τα κράτη μέλη ενημερώνονται αμέσως αμοιβαία για τα μέτρα που λαμβάνουν στο πλαίσιο του παρόντος κανονισμού και παρέχουν αμοιβαία κάθε πληροφορία που διαθέτουν σχετικά με τον παρόντα κανονισμό και σχετικά με παραβάσεις και προβλήματα εφαρμογής ή αποφάσεις εθνικών δικαστηρίων.
Άρθρο 9
Ο παρών κανονισμός εφαρμόζεται παρά την ύπαρξη δικαιωμάτων που απορρέουν ή υποχρεώσεων που επιβάλλονται από διεθνείς συμφωνίες που έχουν υπογραφεί ή συμβάσεις που έχουν συναφθεί ή άδειες ή εγκρίσεις που έχουν χορηγηθεί πριν από την έναρξη ισχύος του παρόντος κανονισμού.
Άρθρο 10
Κάθε κράτος μέλος καθορίζει τις κυρώσεις που επιβάλλονται σε περίπτωση παράβασης των διατάξεων του παρόντος κανονισμού. Οι κυρώσεις αυτές πρέπει να είναι αποτελεσματικές, αναλογικές και αποτρεπτικές.
Άρθρο 11
Ο παρών κανονισμός εφαρμόζεται:
- στο έδαφος της Κοινότητας, περιλαμβανομένου του εναέριου χώρου της,
- επί αεροσκαφών ή πλοίων που υπάγονται στη δικαιοδοσία κράτους μέλους,
- σε κάθε υπήκοο κράτους μέλους, οπουδήποτε και αν βρίσκεται,
- σε κάθε φορέα που έχει συσταθεί ή δημιουργηθεί βάσει της νομοθεσίας κράτους μέλους.
Άρθρο 12
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Φεβρουαρίου 2000.

Labels: 2
5
8
13
18